 NA MWANGI MUIRURI NAIBU kiranja wa bunge la Kaunti ya Murang’a Bi Liz Mbugua amemtaka Waziri wa Usalama wa Ndani Profesa Kithure Kindiki kukoma kujiingiza kwa masuala yasiyomhusu. Alisema kwamba Prof Kindiki kutokana na tajriba yake ya kuwa Kiranja wa Seneti na baadaye akawa Naibu wa spika katika bunge lilo hilo anafaa kuelewa masuala ya bunge hayatekekezewi nje ya taasisi hiyo. Prof Kindiki alikuwa ameamrisha bunge hilo kumrejesha katika vikao vyake diwani wa Kanyenyaini Bi Grace Nduta  mara moja. Alitoa amri hiyo alipohudhuria ibada katika kanisa la PEFA lililoko katika mtaa wa Kamahuha, Kaunti ya Murang’a. Hii ni baada ya Bi Njoki kufurushwa kutoka bunge hilo kwa miezi minne na pia kuzimwa kuhudhuria vikao vya kamati za bunge kama adhabu ya kudaiwa kudunisha madiwani wenzake. Bi Njoki alidaiwa kuwadunisha kupitia mjadala wa ukumbi wa WhatsApp uliozuka Mei 2023 baada ya wakili Joseph Wachira kuaga dunia kutokana na ukosefu wa ambulensi na pia gesi ya oksijeni katika hospitali kuu ya Murang’a. Katika mjadala huo, Bi Nduta alidaiwa kusema baadhi ya madiwani walifaa kulaumiwa kwa kutotilia maanani masuala ya kuboresha viwango vya afya vya kaunti. Ni katika hali hiyo ambapo bunge lilimjadili Bi Nduta na kutoa adhabu hiyo ambayo Prof Kindiki sasa ameamrisha ibatilishwe mara moja. Lakini Jumanne, Bi Mbugua akiwa katika runinga ya Inooro alimsuta Waziri Kindiki akimtaka kukoma kuingilia yasiyomhusu. “Ningetaka kumpongeza Bw Kindiki kwa kuteuliwa Waziri… natumai kwamba anaelewa waziwazi kwamba masuala ya bunge huwa hayatekelezwi kando mwa barabara, katika mikutano ya hadhara au katika kanisa,” akasema. Alimkumbusha waziri kwamba bunge liko na kanuni na mpangilio ndani ya sheria za mwongozo. Wabunge wanawake wa Kaunti ya Murang’a wakiongozwa na mwakilishi wa Kaunti Bi Betty Maina, Seneta maalum Bi Veronica Maina na Mbunge wa Maragua Bi Mary wa Maua waliteta kuhusu adhabu hiyo dhidi ya Bi Nduta na kualika muungano wa wabunge wanawake nchini (Kewopa) kuzua presha itupiliwe mbali. Wote walikuwa wameandamana na Prof Kindiki katika ibada hiyo ya Jumapili na wakamlilia awasaidie. “Ninasikia kwamba Bi wa Maua mnataka kuandamana hapa Murang’a… hakuna haja kwa kuwa atarejea ndani ya bunge hilo wiki hii. Labda sasa mkutane kusherehekea kwa kuwa Bi Nduta atarudi wiki hii,” akasema. Bw Kindiki alisema kwamba wale ambao hawaelewi kazi yao wanafaa watafute kazi mbadala kwa kuwa “hatutakubali visa vya hujuma ndani ya chama cha rais wetu.” Lakini Bi Mbugua alisisitiza kuwa hatima ya Bi Nduta itaamuliwa katika bunge wala “sio mahali hapo nje ikisukumwa na wanawake wa Nairobi wakiwa wameketi mahali hapo nje kwa barabara”. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  